Vrou dood in brand in Bonteheuwel | Netwerk24
Deur Roshé Taka 27 Mei 2019 10:52
'n Volwasse vrou is Maandag dood toe 'n brand in die vroeë oggendure by 'n huis in Bonteheuwel, Kaapstad, uitbreek.
'n Omstander kyk hoe 'n huis in Bonteheuwellaan Maandag in die vroeë oggendure brand. Foto: Verskaf
Jermaine Carelse, woordvoerder van die brand-en-nooddienste, sê hulle is omstreeks 01:45 na die brand in Bonteheuwellaan uitgeroep. Op die toneel is hulle in kennis gestel dat 'n persoon in die brandende huis vasgekeer is.
"Brandbestryding en soek-en-reddingsoperasies het gelyktydig plaasgevind. Die volwasse vrou het noodlottige brandwonde opgedoen," sê Carelse.
Volgens hom was onder meer 'n reddingsvoertuig en 14 personeellede op die toneel om die brand te blus.
Die brand is teen 02:45 geblus.
Die brandweerdienste op die toneel. Hulle is omstreeks 01:45 uitgeroep en teen 02:45 was die brand geblus.Foto: Verskaf